ആരോഗ്യ പ്രവര്ത്തകര്ക്കെതിരായ അതിക്രമങ്ങളില് അതിശക്ത നടപടി: ഡി.ജി.പി തിരുവനന്തപുരം: ആരോഗ്യപ്രവര്ത്തകര്ക്ക് നേരെയുള്ള അതിക്രമം തടയാന് അതിശക്തമായ നടപടിയെടുക്കാന് സേനയ്ക്ക് ഡി.ജി.പി അനില് കാന്തിന്റെ നിര്ദ്ദേശം. ഇതുസംബന്ധിച്ച ഹൈക്കോടതി ഇടക്കാല ഉത്തരവിന് പിന്നാലെയാണ് ഡിജിപിയും നിര്ദ്ദേശങ്ങള് പുറത്തിറക്കിയത്. അതിക്രമങ്ങളില് പൊലീസ് എത്രയും പെട്ടെന്ന് ഇടപെടുന്നുവെന്ന് പൊലീസ് മേധാവി ഉറപ്പാക്കാണമന്ന് ഹൈക്കോടതി നിര്ദ്ദേശിച്ചിരുന്നു. ആശുപത്രിയോ ജീവനക്കാരോ പൊതുജനങ്ങളോ പരാതി നല്കിയാല് സ്റ്റേഷന് ഹൗസ് ഓഫീസര്മാര് കേസുകള് വേഗത്തിലും ശരിയായ രീതിയിലും അന്വേഷിക്കുന്നുണ്ടെന്ന് ജില്ലാ പൊലീസ് മേധാവിമാര് ഉറപ്പാക്കണം. ഇക്കാര്യങ്ങള് മേഖലാ ഐ.ജിമാരും ഡി.ഐ.ജിമാരും വിലയിരുത്തി നിര്ദ്ദേശങ്ങള് കര്ശനമായി നടപ്പാക്കുന്നുവെന്ന് ഉറപ്പുവരുത്തണം. എല്ലാ മാസവും പത്താം തീയതിക്കകം റിപ്പോര്ട്ട് സമര്പ്പിക്കാന് എ.ഡി.ജി.പിയോടും പൊലീസ് മേധാവി നിര്ദ്ദേശിച്ചു. ആശുപത്രികളിലെ എയ്ഡ് പോസ്റ്റുകളുടെ പ്രവര്ത്തനം കൂടുതല് ശക്തമാക്കാനും അത്യാഹിത വിഭാഗത്തിനും ഒ.പി വിഭാഗത്തിനും മുഴുവന് സമയ പൊലീസ് സംരക്ഷണമൊരുക്കാനും ഡിജിപി ആവശ്യപ്പെട്ടിട്ടുണ്ട്.